## Emergències emet un avís especial per pluges intenses i tempestes en la mitat sud de la província de València

*** El dia amb més risc de precipitacions serà el diumenge 14 de desembre, amb un avís taronja per pluges i tempestes
* El Centre de Coordinació d’Emergències recomana a municipis i organismes amb competències en emergència el seguiment de l’episodi**

La Conselleria d’Emergències i Interior, mitjançant el Centre de Coordinació d’Emergències de la Generalitat Valenciana (CCE), informa de l’emissió d’un avís especial que alerta de l’arribada de precipitacions que poden ser fortes o molt fortes, a més de persistents i acompanyades de tempestes, en la província de València.

L’avís detalla que serà al llarg del diumenge 14 de desembre quan s’espera un increment de la inestabilitat en l’àrea mediterrània, amb precipitacions que, durant este dia, podran donar lloc a acumulats significatius en àrees del sud-est peninsular. És probable que, partir de diumenge, les precipitacions s’estenguen a la resta de l’àrea mediterrània i que perden intensitat progressivament.

A més, l’Agència Estatal de Meteorologia (AEMET) ha emés un butlletí de fenòmens meteorològics adversos amb llindars de nivell taronja per pluges en el sud de la província de València, a més de llindar groc per tempestes. En el litoral nord d’Alacant, segons la previsió d’AEMET, s’esperen pluges i tempestes amb superació del llindar nivell groc.

Sobre la base de l’anterior, el CCE ha establit l’alerta nivell taronja per pluges en l’interior sud i litoral sud de la província de València.

Des de la Conselleria d’Emergències i Interior es recomana als municipis i organismes amb competències en la gestió de les emergències que mantinguen la necessària atenció i el seguiment de tots els avisos que emeta el CCE amb l’objectiu d’activar amb antelació els seus plans de protecció civil i establir les pertinents mesures preventives.

També s’ha destacat la importància del seguiment sobretot en aquells llits en els quals en estos moments s’estan duent a terme treballs de reparació i restauració dels danys ocasionats en la dana del 29 d’octubre de 2024, per la presència de persones i maquinària pesant que requeririen un avís ràpid per a evacuar.

Entre les recomanacions traslladades a estos organismes responsables destaca la d’evitar l’estacionament dels vehicles en les zones susceptibles d’inundar-se, com poden ser llits secs, ribes de rius i barrancs. Encara que no hi haja precipitacions en eixe lloc, poden produir-se avingudes sobtades i arrossegar vehicles i persones.

També s’aconsella senyalitzar i impedir el trànsit de vehicles en guals inundables i informar de la situació de risc en les zones d’acampada o altres esdeveniments que es desenrotllen en el seu terme municipal.

I es recorda la importància de repassar els consells de protecció civil dirigits a la població i que poden consultar-se en la web de l’1·1·2, [www.112cv.gva.es](http://www.112cv.gva.es); en la xarxa X @gva112 o a través de l’app GVA 112 Avisos (disponible en Google Play i App Store).

Els municipis poden accedir a la ‘Guia de recomanacions als ajuntaments per a la presa de decisions preventives davant de fenòmens meteorològics adversos’, a través del següent enllaç: <https://www.112cv.gva.es/documents/163565706/163566523/guiarecomendacionesfma_cas.pdf/001008b1-2d70-af67-1ae5-5bf41f1727c6?t=1756380910004>

Fecha: 12/12/2025